Etter at rivetillatelse ble gitt i 2019 har det vært reist massiv kritikk mot dette fra tilhengere av bygget. Riksantikvaren uttalte at rivingen av Y-blokka ville innebære det største kulturminnetapet i Norge etter 1945. Byantikvaren i Oslo betegnet Y-blokka som et hovedverk i norsk arkitekturhistorie. Et internasjonalt opprop signert av 70 organisasjoner, museer og kunstnere beskriver Y-blokka som «verdens kulturarv» og et «modernistisk kulturminne». Den europeiske kulturvernorganisasjonen Europa Nostra listeførte bygget som et av Europas 14 mest truede kulturminner i 2015 og 2019. Det har også vært en rekke demonstrasjoner, kampanjer og konserter for bevaring. Støtteaksjon for å bevare Y-blokka har stått bak en rekke av arrangementene, og har også samlet inn over 60.000 underskrifter for bevaring av bygningen. Kampanjen mot rivningen ble kritisert av Andreas Slettholm i Aftenposten, som mente Y-blokk-tilhengerne hadde trådt over en grense. Våren 2020 gikk Norske arkitekters landsforbund og Fortidsminneforeningen til søksmål mot Kommunal- og moderniseringsdepartementet med påstand om at rammetillatelsen var ugyldig, men tapte i tingretten og anket ikke.